304 בני אדם נדבקו בנגיף הקורונה בישראל על פי הנתונים הרשמיים של משרד הבריאות, והיום (ג') מגיעות גם חדשות חיוביות: לאחר שבמשך כמה ימים מספר החולים שהחלימו מהנגיף עמד על ארבעה בני אדם בלבד, ביממה האחרונה נוספו לרשימת המחלימים שבעה בני אדם - שישה בשיבא ואחת בסורוקה. במקביל, הקים משרד הבריאות אוהל בדיקה מיוחד בחניון גני יהושע בתל אביב, במטרה לבצע בדיקות קורונה לאלפי ישראלים. צפו בתיעוד מהמקום.

מבית החולים שיבא בתל השומר נמסר כי שישה מהמטופלים המאושפזים ביחידה המיוחדת לטיפול בחולי קורונה ישתחררו בקרוב, לאחר שבדיקותיהם שהגיעו שללו את הימצאות הנגיף בגופם. ד"ר גדי סגל, מנהל היחידה המיוחדת לטיפול בחולי הקורונה, אמר: "אני מקווה שככל שירבו האנשים שחוזרים לחיים תקינים, כך יבינו כולם כי ניתן לנצח את המחלה וככל שנקפיד לציית להוראות משרד הבריאות כך המחלה תלך ותיכחד".

הקמת אוהל בדיקות נגיף הקורונה בת"א (צילום: מוטי קמחי)

(צילום: מוטי קמחי)

אוהלי הבדיקות בת"א

בדיקות בסגנון "דרייב אין"

הבוקר נמסר מבית החולים סורוקה בבאר שבע כי אמש שוחררה לביתה אישה בת 49 שאושפזה ביחידה לפני ששה ימים והבריאה. תוצאות בדיקות חוזרות שנעשו לה היו שליליות לנגיף, והיא שוחררה כאמור לביתה, במצב כללי טוב.

בתוך כך, במטרה להעלות את כמות הבדיקות בישראל הקים משרד הבריאות אוהל בדיקה מיוחד בחניון גני יהושע בתל אביב במטרה לבצע בדיקות קורונה לאלפי ישראלים. הבדיקה שתתבצע בסגנון "דרייב אין", במהלכו ידרשו הנהגים להישאר ברכבם ולא לצאת החוצה, תיערך במקום בדומה למודלים במזרח הרחוק.

את הבדיקות יערכו חובשים ופרמדיקים של מד"א, שקיבלו את מתחם החנייה מעיריית תל אביב. היום הוכנס ציוד לרב למתחם המגודר והחלו תדרוכים לכוחות במקום כדי לאפשר בדיקה של כמה שיותר ישראלים, תוך שמירה על הסדר. ייתכן שהמתחם יתחיל לפעול כבר בשעות אחר הצהריים.